寄胡邦衡兼簡陳僉判黄書記
作者：王庭珪
朝代：宋

paragraphs: 斯文久寂寞，誰應擅雕龍。
萬事問伯始，今復得此公。
濤瀾翻筆舌，錦繡蟠心胸。
平時吐佳句，逸氣如長虹。
制策收俊異，行當推選鋒。
元龍湖海士，江夏無雙童。
詞彩俱秀出，春葩發青紅。
鏗鏘排律呂，純音玉琤琮。
草木吾臭味，坐隔神螺峰。
遙聞玉荆産，長松想清風。
安得奮餘勇，提戈譟其中。
且願試音響，徑須撞巨鐘。